ΓΡΑΠΤΗ ΕΡΩΤΗΣΗ E-0480/98 υποβολή: Richard Howitt (PSE) προς την Επιτροπή (27 Φεβρουαρίου 1998)

Θέμα: Σεβασμός της τοπικής και περιφερειακής διαφορετικότητας στο πλαίσιο των προγραμμάτων των Διαρθρωτικών Ταμείων

Είναι πρόθυμη η Επιτροπή να δεχθεί την κριτική σύμφωνα με την οποία τα ΕΕΠ που συμφωνήθηκαν με το Ηνωμένο Βασίλειο για την περίοδο 1994-1997 ήταν συχνά ακριβώς τα ίδια για διαφορετικές περιοχές, μόνον που το όνομα της περιοχής είχε σβησθεί με «tippex» και είχε τροποποιηθεί στα ΕΕΠ που υπέβαλε για τις διάφορες περιφέρειες η τότε Βρετανική κυβέρνηση; Τί μέτρα έλαβε και τι μέτρα σκέφτεται να λάβει η Επιτροπή για να προωθήσει μιά διαφορετικότητα που θα βασίζεται στην αξιολόγηση των αναγκών εκ μέρους των τοπικών και περιφερειακών αρχών και των κοινωνικών εταίρων στις αντίστοιχες ενδιαφερόμενες περιοχές; Τί ρόλο παίζει εν προκειμένω η χάραξη κατευθύνσεων, η οποία συμφωνήθηκε στο άτυπο Συμβούλιο που έγινε στην Ιρλανδία τον Νοέμβριο του 1996; Μήπως θα πρέπει να σταματήσει εντελώς η χάραξη κατευθυντήριων γραμμών;

Απάντηση της κας Wulf-Mathies εξ ονόματος της Επιτροπής (31 Μαρτίου 1998)

Η Επιτροπή δεν αποδέχεται την κριτική σύμφωνα με την οποία τα ενιαία έγγραφα προγραμματισμού (ΕΕΠ), τα οποία υπέβαλε από κοινού με το Ην. Βασίλειο, για την περίοδο 1994-1999, ήταν ίδια για διαφορετικές περιοχές. Τα ΕΕΠ, τα οποία υπεβλήθησαν για τις περιφέρειες των στόχων 1, 2 και 5β συζητήθηκαν μεταξύ της Επιτροπής και των περιφερειακών εταίρων, στο πλαίσιο των επί μέρους περιφερειακών προγραμμάτων. Αναπόφευκτα, παρόμοια προβλήματα έχουν οδηγήσει σε ανάλογες αντιδράσεις, αν και οι λεπτομέρειες κάθε προγράμματος διαφέρουν σημαντικά ανά περιοχή.Για την τρέχουσα περίοδο 1997-1999 του στόχου 2, όλοι οι εταίροι, σε περιφερειακό επίπεδο, υπέβαλαν τελείως διαφορετικά προγράμματα, ανάλογα με την προσωπική τους αντίληψη περί των τοπικών αναγκών και δυνατοτήτων 7 έτσι, τα ΕΕΠ που αποτελούν προϊόν διαβουλεύσεων που διεξήχθησαν στο πλαίσιο των εν λόγω προγραμμάτων είναι, σε σημαντικό βαθμό, διαφορετικά από τα έγγραφα για την περίοδο 1994-1996. Επομένως, η Επιτροπή θεωρεί ότι τα ισχύοντα ΕΕΠ, από το 1994 και μετά, σχετίζονται άμεσα με καθεμιά από τις υπό εξέταση περιφέρειες, άποψη την οποία συμμερίζεται το Κοινοβούλιο, το οποίο, κατά τη διάρκεια της συζήτησης, το παρελθόν έτος, περί της περιφερειακής πολιτικής στο Ην. Βασίλειο, αναγνώρισε ότι τα ΕΕΠ ήταν, σε γενικές γραμμές, τα μόνα στρατηγικά έγγραφα σε περιφερειακό επίπεδο στο Ην. Βασίλειο.

Για την προώθηση της απαραίτητης ποικιλομορφίας, λόγω αναγκών που αξιολογούνται από τους τοπικούς εταίρους των επιλέξιμων περιφερειών, η Επιτροπή διαβεβαίωσε ότι τα περιφερειακά ΕΕΠ συμφωνούν με τα περιφερειακά προγράμματα, τα οποία καταρτίζουν οι ενδιαφερόμενοι. Έτσι, κάθε πρόγραμμα εποπτεύεται από την αντίστοιχη επιτροπή παρακολούθησης, στην οποία συμμετέχουν τοπικές αρχές και άλλοι σχετικοί οικονομικοί φορείς, σε περιφερειακό επίπεδο, και κάθε επιτροπή παρακολούθησης έχει καθιερώσει τις δικές της διοικητικές διαδικασίες και προδιαγραφές για την επιλογή των έργων. Βάσει των ανωτέρω, η Επιτροπή αποδέχεται την απόφαση της Κυβέρνησης του Ην. Βασιλείου να επιτρέψει τη συμμετοχή και κοινωνικών εταίρων στο πρόγραμμα παρακολούθησης των επιτροπών. Η Επιτροπή αποδίδει ιδιαίτερη σημασία στον περιφερειακό χαρακτήρα των προγραμμάτων των Διαρθρωτικών Ταμείων και στους εμπνευστές τους. Όπου κρίνεται δυνατό, η Επιτροπή προωθεί μια προσέγγιση από τη βάση, όσον αφορά την εξεύρεση λύσεων σχετικά με τοπικά, οικονομικά και εργασιακά προβλήματα, και, σε πολλές περιπτώσεις, η ανάπτυξη τοπικών στρατηγικών, όπως, για παράδειγμα, για λόγους ενίσχυσης των επιχειρήσεων, αποτελεί απαραίτητη προϋπόθεση για την παροχή ενισχύσεων.

Η χάραξη κατευθυντηρίων γραμμών, για την εφαρμογή της πολιτικής των Διαρθρωτικών Ταμείων, κρίνεται απαραίτητη για την εξασφάλιση της δυνατότητας διείσδυσης στα σημαντικά θέματα ευρωπαϊκού ενδιαφέροντος, παράλληλα με την ικανοποίηση των τοπικών αναγκών. Η Επιτροπή τάσσεται υπέρ της διατήρησής τους. Για παράδειγμα, οι προτεραιότητες τις οποίες έθεσε το Ευρωπαϊκό Συμβούλιο της Μαδρίτης, το Νοέμβριο του 1995, εξελίχθηκαν στη συνέχεια σε κατευθυντήριες γραμμές, οι οποίες εξέφραζαν την κύρια προσέγγιση της Επιτροπής όσον αφορά το σύνολο των ΕΕΠ του στόχου 2, για την περίοδο 1996-1997. Οι εν λόγω κατευθυντήριες γραμμές ήταν ιδιαίτερα σημαντικές για τον καθορισμό περιφερειακών πλαισίων, τα οποία συνδυάζουν τις τοπικές ανάγκες με τις κοινοτικές πρωτοβουλίες, και καθένα από τα νέα προγράμματα στο Ην. Βασίλειο περιλαμβάνει ένα ειδικό κεφάλαιο, όπου περιγράφεται πώς οι πρωτοβουλίες ελήφθησαν υπόψη από τους τοπικούς παράγοντες.